Nege sterf in trompop botsing in LimpopoFoto: SAPD Die polisie in Hoedspruit buite Phalaborwa in Limpopo ondersoek ŉ saak van strafbare manslag ná nege persone in ŉ trompop botsing tussen twee motors dood is. Die ongeluk het Saterdagmiddag omstreeks 16:00 op die R531 naby Swadini plaasgevind, het brig. Motlafela Mojapelo, woordvoerder van die polisie, gesê. “ŉ Toyota 4×4-enkelkajuitbakkie, van Swadini se rigting, en ŉ Toyota Avanza, van Hoedspruit se rigting, het mekaar reg van voor getref. Agt persone is op slag dood. Twee persone is na ŉ hospitaal geneem vir behandeling, waar een van die beseerdes later aan sy beserings beswyk het.” Beamptes van die polisie se eenheid vir bedreigde spesies is ook na die toneel ontbied nadat emmers vol slangvelle, gedroogde stervisse, gedroogde krappe en ander mariene diere gevind is. Dit was agterop die bakkie vervoer. “Die ondersoek na die oorsprong daarvan word ondersoek.” Dit is nog nie duidelik hoeveel persone onderskeidelik in die voertuie was nie. Die proses om die slagoffers te identifiseer duur ook voort. Die oorsaak van die ongeluk is nog nie bekend nie.